
RAPORT

asupra Cererii de reexaminare a Legii pentru modificarea şi completarea Legii nr. 24/2000  privind    normele de tehnică legislativă pentru  elaborarea actelor normative,  formulată de Preşedintele României
În conformitate cu prevederile art.135 din Regulamentul Camerei Deputaţilor, republicat, cu adresa nr. PL-x 919/2006 din 28 mai 2007, Comisia juridică, de disciplină şi imunităţi a fost sesizată spre dezbatere, cu cererea de reexaminare a Legii pentru modificarea şi completarea Legii nr. 24/2000 privind    normele de tehnică legislativă pentru  elaborarea actelor normative,  formulată de Preşedintele României, în temeiul art.77 alin.(2) din Constituţia României.
  Legea a fost adoptată de Camera Deputaţilor  în şedinţa din 13 martie 2007 şi trimisă la promulgare la 23 martie 2007.

Senatul, în calitate de primă Cameră sesizată, a respins cererea de reexaminare,  în şedinţa din  24 mai 2007.
Camera Deputaţilor este Cameră decizională, potrivit prevederilor 
art. 75 din Constituţia României şi ale art. 92 alin. (9) pct. 1 din Regulamentul Camerei Deputaţilor.
  Prin cererea de reexaminare se solicită modificarea art.II. din lege, potrivit căruia „Până la data de 1 ianuarie 2009, Consiliul Legislativ va asigura republicarea întregii legislaţii nerepublicate de la data intrării în vigoare a prezentei legi”, înţelegându-se că republicarea actelor normative se realizează efectiv de către Consiliul Legislativ. Ţinând cont de rolul Consiliului Legislativ ca organ de avizare a proiectelor de acte normative şi asupra procesului de sistematizare, unificare şi coordonare a întregii legislaţii, se propune ca instituţia Consiliului Legislativ să asigure coordonarea activităţii de republicare a legislaţiei nepublicate la data intrării în vigoare a legii.

Menţionăm că sintagma „va asigura coordonarea activităţii de republicare”, existentă în forma iniţială a proiectului, a fost înlocuită cu sintagma „va asigura republicarea”, printr-un amendament aprobat de Comisia juridică, de disciplină şi imunităţi şi adoptat de plenul  Camerei Deputaţilor, considerând că se dă astfel mai multă autoritate Consiliului Legislativ în procesul de asigurare a republicării legislaţiei, cu respectarea prevederilor Legii nr.73/1993 pentru înfiinţarea, organizarea şi funcţionarea Consiliului Legislativ, republicată şi a Legii nr.202/1998 privind organizarea Monitorului Oficial al României, potrivit cărora republicarea actelor normative se face prin grija autorităţii publice emitente a actului modificator.
               În conformitate cu prevederile art. 61 şi 135 din Regulamentul Camerei Deputaţilor, republicat, membrii Comisiei au dezbătut cererea de reexaminare în şedinţa din data de 20 iunie  2007.

               La lucrări au fost prezenţi 17 deputaţi, din totalul de 28 membrii ai Comisiei. 
               În urma dezbaterilor şi a punctelor de vedere formulate, membrii Comisiei au hotărât să  supună plenului Camerei Deputaţilor spre dezbatere şi adoptare, Raportul de respingere a cererii de reexaminare a Legii pentru modificarea şi completarea  Legii nr. 24/2000  privind normele de tehnică legislativă  pentru  elaborarea actelor normative, întrucât din textul Legii adoptate de Parlament nu rezultă că sarcina republicării întregii legislaţii nerepublicate revine exclusiv Consiliului Legislativ, ci aceasta se va face cu respectarea prevederilor Legii nr.73/1993, republicată, cu modificările şi completările ulterioare, precum şi ale Legii nr.202/1998,  prin grija autorităţii publice emitente a actului modificator.

 În raport cu obiectul şi conţinutul reglementării, proiectul de lege face parte din categoria legilor ordinare.
                          PREŞEDINTE ,                                   SECRETAR,
           Sergiu ANDON                                   George BĂEŞU
      Consilier,

      Cecilia Păduroiu

